Կերաման

**Կերաման**, մսուր, գյուղատնտեսական կենդանիների **կերակրաման**։ Կերամանի օգտագործումը նվազեցնում է կերերի կորուստը և ապահովում կերակրման հիգիենիկ պայմաններ։ Կերամաների կառուցվածքն ու չափերը սահմանվում են ըստ կենդանիների տեսակի, տարիքի ու պահվածքի ձևի, կերաբաժնի։ Կերամանում պետք է տեղավորվի մեկանգամյա կերաբաժնի առավելագույն քանակությունը, հարմար լինի կենդանիներին, ինչպես նաև՝ կերերով լցնելու, մաքրելու և վարակազերծելու համար։

## Նկարագրություն
Խեկների համար օգտագործում են հիմնականում կենդանիների միակողմ կամ երկկողմ մոտեցմամբ, անհատական կամ խմբային, անշարժ կերամաններ՝ ներսում կամ դրանց վրա կերաբաշխիչների տեղադրմամբ։ Շարժուն կերաբաշխիչ-փոխադրիչները շարժվում են կերամաններից դուրս։ Տիպային, անշար կերամանների չափերը որոշվում են կառուցվածքային չափորոշիչներով։ Կթի կայանքներում բաժնեվորիչից մատուցվող բաժնեվորված խտացրած կերերի համար օգտագործում են անհատական կերամաններ։ Անկապ պահվածքի կովերի բաժանմունքներում տեղադրում են կենդանիներին ճանաչող համակարգով կերամաններ, որոնք հնարավորություն են տալիս կենդանու յուրաքանչյուր մոտեցման ժամանակ ինքնաշխատ կերպով մատուցել համակցված կերի նրանց կերաբաժինը։ Կերամանները հնարավորություն են տալիս կենդանիներին կերակրելիս հաշվի առնել յուրաքանչյուր կովի ֆիզիոլոգիական վիճակը։ 

## Կիրառություն
Հորթերին մոր կաթի փոխարինողներով կերակրելիս օգտագործում են անշարժ կամ շարժական մետաղե խմբային կերամաններ՝ կերատաշտեր կամ շարժական դույլեր, որոնք տեղադրվում են կենդանիների խմբերի կերակրման սարքավորումների ճակատամասում դրված բռնիչների մեջ։

Ոչխարների կերամանները լինում են անշարժ կամ շարժական՝ միակողմ կամ երկկողմ մոտեցմամբ։ Դրանք տեղադրվում են ուղղագիծ շրջանաձև՝ շինության մի քանի կետերում։ Գառներին կերակրում են ցամքարների վրա դրված, շարժական կերատաշտերով կամ ճոպանատափօղակային փոխադրիչով ինքնաշխատ բեռնավորվող հատիկավորված կերերի համար նախատեսված մետաղե անհատական կերամաններով։

Ձիաբուծական ֆերմաներում օգտագործում են կոշտ կերերի կերամաններ և հանովի պատի կերամաններ, որոնց մեջ լցնում են խտացված ու հյութալի կերեր և հանքային հավելումներ։

Խոզերին կերակրելու համար խմբային և անհատական կացոցները հանդերձում են միակողմ և երկկողմ կերամաներով, որոնց հետևի կողապատը առջևինից բարձր է։ Հյութալի կերերի համար նախատեսված կերամանի խորությունը պետք է լինի դրա վերնամասի լայնության առնվազն կեսի չափ։ Կերամանում կա լվացման և վարակազերծման ժամանակ օգտագործված հեղուկի հեռացման սարք։ Ամառային ճամբարներում և խոզանոցներում խմբային պահվածքի խոզերին չոր, սորուն կերերով կերակրելիս օգտագործում են սորուն նյութերի բուն կերից և միակողմ կամ երկկողմ կերատաշտից բաղկացած անշարժ և շարժական կերամաններ։ Թռչնաբուծարաններում և թռչնաբակերում, ածան հավերի և մսացու ճտերի ցամքարային պահվածքի դեպքում, դրանց սորուն կերերով կերակրելու համար օգտագործում են բունկերային տիպի ինքնակերամաններ և ակոսավոր կերամաններ։ Ինքնակերամանի հիմնական հանգույցներն են՝ կոնաձև բունկերը, կերագավաթը և մետաղալարե ցանցավոր պաշտպանակը։ Ճոպանավոր կախոցը հնարավորություն է տալիս կարգավորելու կերամանի բարձրությունը հատակի մակարդակից։ Ակոսավոր կերամանը կազմված է ուղղանկյուն կտրվածքով եռակցային կառուցվածքի ակոսից, ցանցավոր պաշտպանակի ցանցից և անհրաժեշտ բարձրության վրա տեղադրվող սեղմակավոր սարքով 2 կանգնակից։ Ճտերի ակոսավոր կերամանը տաշտակաձև հատվածքով փայտե պտտանով ակոս է, որը կարելի է սևեռակել 2 դիրքով՝ մատղաշ ճտերի և վառեկների համար։ Վանդակավոր պահվածքի թռչունների վանդակի առջևի պատի վրա ամրացվում են ակոսավոր կերամաններ։

Կատեգորիա:Գյուղատնտեսություն
Կատեգորիա:Կենդանաբանություն